บริษัทได้จัดทำและรักษาไว้ซึ่งระบบการควบคุมภายใน
รวมทั้งดำเนินการทบทวนความมีประสิทธิภาพของระบบการควบคุมภายในอย่างสม่ำเสมอ
โดยครอบคลุมการควบคุมทางการเงิน การดำเนินการ
การกำกับดูแลการปฏิบัติงานให้เป็นไปตามกฎหมายและระเบียบที่เกี่ยวข้อง การป้องกันรักษาทรัพย์สิน
และการบริหารความเสี่ยง ซึ่งบริษัทมีการตรวจสอบภายในโดยว่าจ้างบริษัท สอบบัญชีธรรมนิติ จำกัด
และมีฝ่ายตรวจสอบภายในของบริษัท ดำเนินการตรวจสอบการปฏิบัติงานของหน่วยงานต่าง ๆ
ให้เป็นไปตามแนวทางที่ได้กำหนดไว้ ตามแผนการตรวจสอบประจำปีที่ได้รับอนุมัติ
และมอบหมายให้ฝ่ายตรวจสอบภายในของบริษัทติดตามผลการแก้ไขปรับปรุง และรายงาน
ผลการตรวจสอบโดยตรงต่อคณะกรรมการตรวจสอบ

จากรายงานผลการตรวจสอบภายในปี 2552 ซึ่งจัดทำโดยบริษัท สอบบัญชีธรรมนิติ จำกัด
และฝ่ายตรวจสอบภายในของบริษัท ไม่พบประเด็นความผิดพลาดที่เป็นนัยสำคัญ
บริษัทมีระบบการควบคุมภายในที่รัดกุมเพียงพอ ตลอดจนการปฏิบัติตามระเบียบ
และกฎหมายของหน่วยงานราชการต่าง ๆ เป็นไปอย่างถูกต้อง
และได้มีการป้องกันทรัพย์สินมิให้ผู้บริหารและพนักงานนำไปใช้โดยมิชอบ

รายงานจากคณะกรรมการตรวจสอบ

คณะกรรมการตรวจสอบ บริษัท ไทยสตีลเคเบิล จำกัด (มหาชน)
ได้รับการแต่งตั้งโดยคณะกรรมการบริษัท ประกอบด้วยกรรมการอิสระ 3 ท่าน
ซึ่งมีคุณสมบัติครบถ้วนตามกฎบัตรคณะกรรมการตรวจสอบ
ซึ่งสอดคล้องกับข้อกำหนดของสำนักงานคณะกรรมการกำกับหลักทรัพย์ฯ มีรายนามดังนี้

1.  นายกวี วสุวัต ประธานกรรมการตรวจสอบ

2.  นายอภินันท์ ณ ระนอง กรรมการตรวจสอบ

3.  นายปริญญา ไววัฒนา กรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัท
ซึ่งสอดคล้องกับประกาศตลาดหลักทรัพย์แห่งประเทศไทย

ในรอบปี 2552 คณะกรรมการตรวจสอบได้มีการประชุมรวม 4 ครั้ง
บางครั้งได้มีการประชุมร่วมกับผู้บริหารระดับสูง และผู้สอบบัญชีในวาระที่เกี่ยวข้องด้วย
ทั้งนี้กรรมการตรวจสอบทุกท่านได้เข้าร่วมประชุมครบทุกครั้ง
ผลการปฏิบัติงานของคณะกรรมการตรวจสอบที่มีสาระสำคัญสรุปได้ดังนี้

1.  สอบทานงบการเงินรายไตรมาส และงบการเงินประจำปี
    เพื่อให้มั่นใจว่ารายงานทางการเงินของบริษัทได้จัดทำขึ้นอย่างถูกต้อง และเชื่อถือได้
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า งบการเงินดังกล่าว
    มีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
    รวมทั้งได้มีการประชุมร่วมกับผู้สอบบัญชีโดยไม่มีฝ่ายบริหารเกี่ยวข้อง 1 ครั้ง

2.  สอบทานให้บริษัทมีระบบการควบคุมภายในที่เหมาะสม เพียงพอ และมีประสิทธิภาพ
    โดยว่าจ้างผู้เชี่ยวชาญการตรวจสอบภายในมาดำเนินการตรวจสอบ
    อีกทั้งมีฝ่ายตรวจสอบภายใน
    ทำหน้าที่ตรวจสอบภายในตามแผนการตรวจสอบประจำปีที่คณะกรรมการตรวจสอบได้พิจารณาและอนุมัติ
    ซึ่งครอบคลุมระบบงานที่สำคัญ
    รวมทั้งได้มอบหมายให้ติดตามผลการแก้ไขปรับปรุงข้อบกพร่องตามรายงานผลการตรวจสอบด้วย
    เห็นว่าบริษัทมีระบบการควบคุมภายในที่เพียงพอ และเหมาะสมกับลักษณะของกิจการ
    และไม่พบข้อบกพร่องหรือจุดอ่อนเกี่ยวกับระบบการควบคุมภายในที่เป็นสาระสำคัญ
    มีการดูแลรักษาทรัพย์สินอย่างเหมาะสม รวมทั้งมีการเปิดเผยข้อมูลอย่างครบถ้วน

  นอกจากนี้ ได้สอบทานระบบการตรวจสอบภายใน โดยพิจารณาภารกิจ ขอบเขตการปฏิบัติงาน
  หน้าที่ ความรับผิดชอบ อัตรากำลัง และความเป็นอิสระของหน่วยงานตรวจสอบภายใน
  โดยกำหนดให้ฝ่ายตรวจสอบภายในรายงานผลการตรวจสอบต่อคณะกรรมการตรวจสอบ
  และรายงานด้านการบริหารต่อกรรมการผู้จัดการ มีความเห็นว่า
  การตรวจสอบภายในของบริษัทเป็นไปอย่างอิสระ เพียงพอ และมีประสิทธิผล

3.  สอบทานการบริหารความเสี่ยง
    ซึ่งบริษัทได้จัดทำกิจกรรมการบริหารความเสี่ยงด้านการดำเนินงาน (Operational Risk)
    โดยแต่งตั้งทีมงานบริหารความเสี่ยง บ่งชี้ความเสี่ยง ประเมินความเสี่ยงทั้งจากปัจจัยภายใน
    และปัจจัยภายนอก จัดการความเสี่ยง และติดตามความคืบหน้าของแต่ละหน่วยงาน
    รวมทั้งมอบหมายให้ฝ่ายตรวจสอบภายในรายงานผลการดำเนินงานตามแผนงานบริหารความเสี่ยงให้คณะกรรมการตรวจสอบทราบ
    และพิจารณาให้ความเห็น และเสนอแนะเพิ่มเติม ซึ่งคณะกรรมการตรวจสอบมีความเห็นว่า
    บริษัทมีระบบการบริหารความเสี่ยงที่เหมาะสม เพียงพอ และมีประสิทธิผล

4.  สอบทานให้บริษัทมีการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับการดำเนินธุรกิจของบริษัท
    มีความเห็นว่า ไม่พบข้อบกพร่องที่มีสาระสำคัญในเรื่องการไม่ปฏิบัติตามกฎหมาย
    และข้อกำหนดที่เกี่ยวข้อง

5.  สอบทานและให้ความเห็นต่อการเข้าทำรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์
    ไม่พบรายการที่ก่อให้เกิดความขัดแย้งทางผลประโยชน์
    และบริษัทได้เปิดเผยข้อมูลในเรื่องดังกล่าวอย่างถูกต้องครบถ้วน

6.  เสนอกฎบัตรคณะกรรมการตรวจสอบ ต่อคณะกรรมการบริษัท เกี่ยวกับคุณสมบัติ ขอบเขต
    อำนาจ และหน้าที่ของคณะกรรมการตรวจสอบ
    เพื่อให้สอดคล้องกับข้อกำหนดที่มีการปรับปรุงของสำนักงานคณะกรรมการกำกับหลักทรัพย์ฯ
    และตลาดหลักทรัพย์แห่งประเทศไทย

7.  พิจารณาคัดเลือกผู้สอบบัญชีฯ และค่าตอบแทน เสนอต่อคณะกรรมการบริษัท
    เพื่อขออนุมัติต่อที่ประชุมผู้ถือหุ้น
    ซึ่งคณะกรรมการตรวจสอบได้พิจารณาผลการปฏิบัติงานของผู้สอบบัญชีในปีที่ผ่านมา
    รวมทั้งความรู้ ความเชี่ยวชาญ และอแc]แลความเป็นอิสระ
    และได้เสนอให้คณะกรรมการบริษัทเพื่อขออนุมัติที่ประชุมผู้ถือหุ้นแต่งตั้งนางจรรยาภรณ์
    เตชะมนตรีกุล และ/หรือ นางสาวปราณีย์ ผลงาม แห่งบริษัท สหการบัญชี พี เค เอฟ จำกัด
    เป็นผู้สอบบัญชีประจำปี 2553 ค่าสอบบัญชีรวม 550,000 บาท

โดยสรุปในภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ระบุไว้ในกฎบัตรคณะกรรมการตรวจสอบ
ที่ได้รับอนุมัติจากคณะกรรมการบริษัท และมีความเห็นว่า บริษัทมีการรายงานข้อมูลทางการเงิน
และการดำเนินงานอย่างถูกต้อง ครบถ้วน มีระบบการควบคุมภายใน การตรวจสอบภายใน
และการบริหารความเสี่ยงที่เหมาะสม และมีประสิทธิผล มีการปฏิบัติตามกฎหมาย ข้อกำหนด
และข้อผูกพันต่าง ๆ มีการปฏิบัติกับรายการที่เกี่ยวโยงกันอย่างถูกต้อง
มีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ โปร่งใส และเชื่อถือได้
รวมทั้งมีการพิจารณาความเป็นอิสระของผู้สอบบัญชีเพื่อแต่งตั้ง และเสนอค่าตอบแทนการสอบบัญชี

  (นายกวี วสุวัต)

  ประธานคณะกรรมการตรวจสอบ